text: L'Ajuntament de Salt dóna llum verda perquè Aiguaviva i Bescanó utilitzin la deixalleria municipal saltenca – InfoSalt
  Llum verda al conveni perquè Aiguaviva i Bescanó continuïn utilitzant la deixalleria municipal de Salt
  L'acord inclou un cànon que, anualment, s'aplicarà als dos pobles en funció dels usuaris i els residus aportats
  L'Ajuntament de Salt ha aprovat durant el plenari d'aquest dilluns 18 d'octubre el conveni interadministratiu segons el qual els veïns i veïnes d'Aiguaviva i Bescanó podran continuar utilitzant la deixalleria municipal de la ciutat. A partir d'ara, Aiguaviva i Bescanó pagaran un cànon que s'aplicarà en funció dels usuaris i residus que hi hagin aportat els seus ciutadans.
  L'acord regularitza la situació després que l'any 2018 el consistori recuperés la gestió directa de la instal·lació del Consell Comarcal del Gironès i es treballés en l'elaboració del conveni, al mateix temps que s'havia de preparar un nou programari i adequar l'equipament després que l'ens comarcal ja no en fos responsable.
  El regidor de Serveis Urbans de l'Ajuntament de Salt, Josep Valentí, explica que "amb l'acord entre els dos municipis donem sortida a una necessitat que tenen Aiguaviva i Bescanó i, al mateix temps, compartim els costos d'un equipament municipal".
  Els usuaris d'Aiguaviva i Bescanó disposaran d'una targeta per accedir a la deixalleria municipal tal com tenen els veïns i veïnes de Salt.
  Facilitar la bonificació de la taxa d'escombraries
  Durant aquestes darreres setmanes s'ha posat en marxa un nou apartat a la web municipal de Salt des d'on la ciutadania pot consultar l'ús que ha fet de la deixalleria i, d'aquesta manera, tenir informació sobre si tenen accés a les bonificacions que s'apliquen a la taxa d'escombraries i que va del 15 al 25% de l'import total.
  D'altra banda, a partir d'ara, aquesta bonificació ja no s'haurà de sol·licitar a través d'una instància i s'aplicarà directament al rebut.